b'\n_START_ARTICLE_\nElektroopti\xc4\x8dni pojav\n_START_PARAGRAPH_\nElektroopti\xc4\x8dni pojav je fizikalni pojav, pri katerem pride do spremembe lomnega koli\xc4\x8dnika snovi v stati\xc4\x8dnem ali po\xc4\x8dasi se spreminjajo\xc4\x8dem zunanjem elektri\xc4\x8dnem polju. Sam pojem vklju\xc4\x8duje vrsto razli\xc4\x8dnih pojavov, med katerimi sta najpomembnej\xc5\xa1a Pockelsov ali linearni elektroopti\xc4\x8dni pojav in Kerrov ali kvadrati\xc4\x8dni elektroopti\xc4\x8dni pojav.\n_START_SECTION_\nZgodovina\n_START_PARAGRAPH_\nPoskuse z linearnim odzivom opti\xc4\x8dno aktivnih snovi je prvi v kvarcu izvedel Wilhelm Conrad R\xc3\xb6ntgen, podrobneje pa se je z njimi ukvarjal nem\xc5\xa1ki fizik Friedrich Carl Alwin Pockels (1865-1913), po katerem so pojav kasneje tudi poimenovali.\n_START_SECTION_\nZgodovina\n_START_PARAGRAPH_\nLeta 1875 je \xc5\xa1kotski fizik John Kerr (1824-1907) odkril, da v zunanjem elektri\xc4\x8dnem polju dolo\xc4\x8deni materiali izkazujejo enoosno dvolomno obna\xc5\xa1anje. Ta pojav, poimenovan po odkritelju Kerrov pojav, ima kvadratno odvisnost od jakosti zunanjega elektri\xc4\x8dnega polja.\n_START_SECTION_\nElektroopti\xc4\x8dni modulatorji\n_START_PARAGRAPH_\nOba pojava uporabljamo pri izdelavi elektroopti\xc4\x8dnih modulatorjev, kjer s pomo\xc4\x8djo zunanjega elektri\xc4\x8dnega polja spreminjamo fazo, frekvenco ali amplitudo vpadne svetlobe._NEWLINE_Za izdelavo modulatorjev praviloma uporabimo dvolomen kristal. Amplitudni modulator izdelamo tako, da elektroopti\xc4\x8dni kristal, priklju\xc4\x8den na dve elektrodi, postavimo med dva linearna polarizatorja svetlobe. Intenziteta izhodnega signala je zaradi elektroopti\xc4\x8dnega pojava in obeh polarizatorjev amplitudno modulirana, kar omogo\xc4\x8da izdelavo hitrih (nanosekundnih) zaslonk, uporabo v pulznih laserskih resonatorjih in sestavljanje prostorskih elektroopti\xc4\x8dnih modulatorjev, ki se uporabljajo v teko\xc4\x8dekristalnih zaslonih.\n_START_SECTION_\nElektroopti\xc4\x8dni deflektorji\n_START_PARAGRAPH_\nZa izdelavo elektroopti\xc4\x8dnih deflektorjev uporabimo opti\xc4\x8dne prizme, izdelane iz elektroopti\xc4\x8dnih materialov. Lomni koli\xc4\x8dnik je spremenjen zaradi Pockelsovega pojava, kar spremeni smer \xc5\xa1irjenja svetlobnega \xc5\xbearka znotraj prizme oziroma njegov odklon iz prvotne smeri. Prednost elektroopti\xc4\x8dnih deflektorjev je njihov hitri odzivni \xc4\x8das, vendar je za doseganje zadovoljivih kotnih resolucij potrebna visoka napetost, kar jih naredi manj konkuren\xc4\x8dne mehani\xc4\x8dnim in akustoopti\xc4\x8dnim deflektorjem.'